CELEX: 32014R0550
Language: mt
Date: 2014-05-20 00:00:00
Title: Regolament ta' Implimentazzjoni tal-Kummissjoni (UE) Nru 550/2014 tal- 20 ta' Mejju 2014 dwar il-klassifikazzjoni ta' ċerti prodotti fin-Nomenklatura Magħquda

23.5.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 155/15
            
         REGOLAMENT TA' IMPLIMENTAZZJONI TAL-KUMMISSJONI (UE) Nru 550/2014
   tal-20 ta' Mejju 2014
   dwar il-klassifikazzjoni ta' ċerti prodotti fin-Nomenklatura Magħquda
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KEE) Nru 2658/87 tat-23 ta' Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta' Dwana (1), u b'mod partikolari l-Artikolu 9(1)(a) tiegħu,
   Billi:
   
               (1)
            
            
               Sabiex tiġi żgurata applikazzjoni uniformi tan-Nomenklatura Magħquda mehmuża mar-Regolament (KEE) Nru 2658/87, jeħtieġ li jiġu adottati miżuri li jikkonċernaw il-klassifikazzjoni tal-prodotti msemmija fl-Anness ta' dan ir-Regolament.
            
         
               (2)
            
            
               Ir-Regolament (KEE) Nru 2658/87 stabbilixxa r-regoli ġenerali għall-interpretazzjoni tan-Nomenklatura Magħquda. Dawn ir-regoli japplikaw ukoll għal kull nomenklatura oħra li hija bbażata, parzjalment jew kollha kemm hi fuqha, jew li żżid kull subdiviżjoni magħha u li hija stabbilita b'dispożizzjonijiet speċifiċi tal-Unjoni, bl-għan tal-applikazzjoni ta' tariffi u miżuri oħra relatati mal-kummerċ tal-prodotti.
            
         
               (3)
            
            
               Skont dawk ir-regoli ġenerali, il-prodotti msemmija fil-kolonna (1) tat-tabella li tinsab fl-Anness għandhom jiġu kklassifikati taħt il-kodiċi tan-NM indikat fil-kolonna (2), minħabba r-raġunijiet stabbiliti fil-kolonna (3) ta' dik it-tabella.
            
         
               (4)
            
            
               Huwa xieraq li jiġi previst li informazzjoni tariffarja vinkolanti maħruġa fir-rigward tal-prodotti kkonċernati minn dan ir-Regolament li ma tikkonformax ma' dan ir-Regolament tista', għal ċertu perjodu, tibqa' tiġi invokata mid-detentur skont l-Artikolu 12(6) tar-Regolament tal-Kunsill (KEE) Nru 2913/92 (2). Dan il-perjodu għandu jkun ta' tliet xhur.
            
         
               (5)
            
            
               Il-miżuri previsti f'dan ir-Regolament huma skont l-opinjoni tal-Kumitat tal-Kodiċi Doganali,
            
         ADOTTAT DAN IR-REGOLAMENT:
   Artikolu 1
   Il-prodotti deskritti fil-kolonna (1) tat-tabella li tinsab fl-Anness għandhom ikunu kklassifikati fin-Nomenklatura Magħquda taħt il-kodiċi NM indikat fil-kolonna (2) ta' dik it-tabella.
   Artikolu 2
   L-informazzjoni tariffarja vinkolanti li ma tikkonformax ma' dan ir-Regolament tista' tibqa' tiġi invokata skont l-Artikolu 12(6) tar-Regolament (KEE) Nru 2913/92 għal perjodu ta' tliet xhur mid-data tad-dħul fis-seħħ ta' dan ir-Regolament.
   Artikolu 3
   Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, l-20 ta' Mejju 2014.
      
         
            Għall-Kummissjoni,
         
         
            F'isem il-President,
         
         Algirdas ŠEMETA
         
            Membru tal-Kummissjoni
         
      
   
   
      (1)  ĠU L 256, 7.9.1987, p. 1.
   
      (2)  Ir-Regolament tal-Kunsill (KEE) Nru 2913/92 tat-12 ta' Ottubru 1992 li jistabbilixxi l-Kodiċi Doganali Komunitarju (ĠU L 302, 19.10.1992, p. 1).
   
      ANNESS
      
                  Deskrizzjoni tal-prodotti
               
               
                  Klassifikazzjoni
                  (Kodiċi NM)
               
               
                  Raġunijiet
               
            
                  (1)
               
               
                  (2)
               
               
                  (3)
               
            
                  Apparat (imsejjaħ “individwatur bi fjamma”) li jikkonsisti f'sensuri infra-ħomor u ultra-vjola passivi, filtru ottiku, unità tal-valutazzjoni, tliet rilejs ta' produzzjoni (allarmi tan-nar, rilej ta' ħsara u awżiljarju) u LED dwar l-istatus bi tliet kuluri (li jindikaw operazzjoni normali, kundizzjoni ta' nar u ħsara), f'kisi estern ċilindriku b'dijametru ta' madwar 12 cm u tul ta' madwar 25 cm. Il-firxa operattiva tiegħu hija minn 18 sa 30 V Kurrent Dirett.
                  L-apparat huwa komponent ta' sistema tal-allarm tan-nar. Is-sensuri jidentifikaw simultanjament ir-radjazzjoni infra-ħamra u ultra-vjola emessa minn nar. Jekk ir-radjazzjoni emessa hija 'l fuq minn ċertu limitu, l-apparat jibgħat sinjal elettriku permezz tar-rilej tal-allarm tan-nar lill-apparat tal-allarm tan-nar. L-apparat tal-allarm tan-nar mhuwiex inkluż mal-preżentazzjoni.
               
               
                  8536 50 19 
               
               
                  Il-klassifikazzjoni hija determinata mir-regoli ġenerali 1 u 6 għall-interpretazzjoni tan-Nomenklatura Magħquda u bil-kliem tal-kodiċi NM 8536 , 8536 50  u 8536 50 19 .
                  Il-klassifikazzjoni bħala apparat tas-sinjalar tal-elettriku jew tal-ħoss taħt l-intestatura 8531  hija eskluża minħabba li l-apparat ma għandux kapaċità tal-allarm awtonomu (ara wkoll in-Noti ta' Spjegazzjoni tas-Sistema Armonizzata (HSEN) għall-intestatura 8531 , grupp (H) tat-tielet paragrafu).
                  Il-klassifikazzjoni taħt l-intestatura 8537  bħala apparat mgħammar b'żewġ tipi ta' apparat jew aktar tal-intestatura 8535  jew 8536  hija wkoll eskluża minħabba li l-apparat huwa biss mgħammar b'apparat tal-intestatura 8536  tal-istess tip (tliet rilejs) (ara wkoll l-HSEN tal-intestatura 8537 , esklużjoni (b)).
                  L-apparat jidentifika biss li l-livell ta' radjazzjoni emessa minn nar huwa 'l fuq minn ċertu limitu, mingħajr ma jindika ammont eżatt. L-identifikazzjoni ta' bidliet fir-radjazzjoni mhijiex l-istess bħal kejl jew iċċekkjar tal-kwantitajiet ta' sħana. Il-klassifikazzjoni taħt l-intestatura 9027  bħala strumenti jew apparat għall-kejl jew l-iċċekkjar tal-kwantitajiet ta' sħana hija għalhekk eskluża wkoll.
                  L-apparat għandu l-funzjoni ta' swiċċ awtomatiku u għalhekk jiġi klassifikat taħt il-kodiċi NM 8536 50 19  bħala swiċċijiet oħrajn għal vultaġġ mhux aktar minn 60 V.